周仲翔和詩贈以前韻
作者：王十朋
朝代：宋

paragraphs: 與子十年同把酒，貧賤未能離隴畝。
今年依舊對黄花，會意何由笑開口。
老來鍾愛有三兒，邇歲從師得吾友。
祝螟方擬爲蠃飛，舐犢俄驚作牛吼。
幼兒已作一覺夢，大匠徒施兩年手。
乙子沉痾頼營牧，再生豈止由南斗。
嗟予屯厄世所棄，急難誰肯相先後。
論交最喜子善終，報德深慚我無有。
猶憐甲乙二孺子，莫景於渠意加厚。
煩君爲我嚴誨之，毋惜鞭笞九十九。